Dostonbek Hamdamov OFK tomonidan “An-Nassr” – “Bunyodkor” uchrashuvining eng yaxshi futbolchisi deb topildi

“Bunyodkor” jamoasi a’zosi Dostonbek Hamdamov Osiyo Chempionlar Ligasining 1-turida “An-Nassr”ga qarshi kechgan o‘yinning eng yaxshi futbolchisi deb topildi. Bu haqda “Bunyodkor” klubi matbuot xizmati xabar berdi.

Osiyo futbol konfederatsiyasi “qaldirg‘ochlar” yarim himoyachisi Dostonbek Hamdamovni bo‘lib o‘tgan o‘yinning eng yaxshi futbolchisi deb topdi. Futbolchi mazkur o‘yinda 2 ta gol kiritishga muvaffaq bo‘lgandi.
Eslatib o‘tamiz, Saudiya Arabistonida “An-Nassr” va “Bunyodkor” jamoalari o‘rtasida o‘tkazilgan bahsda 3:3 hisobidagi durang qayd etildi.
Ma’lumot o‘rnida, 1-mart kuni “Bunyodkor” “An-Nasr”ni o‘z maydonida qabul qiladi.